To biler kørte torsdag eftermiddag sammen i krydset mellem Koktvedvej og Hånbækvej i Frederikshavn. Føreren af den ene bil er anholdt, da han mistænkes for at være spirituspåvirket.

Nordjyllands Politi modtog torsdag kl. 14.52 en anmeldelse om et færdselsuheld mellem to biler i Frederikshavn i krydset mellem Hånbækvej og Koktvedvej. Det oplyser vagtchef ved Nordjyllands Politi Jesper Sørensen. Den ene bil med tre personer kom kørende ad Koktvejvej og skulle dreje til venstre ved Hånbækvej. Her blev bilen ramt af en personbil med en mandlig fører, der kom kørende ad Koktvedvej i østlig retning. I den ene bil sad to voksne og et barn, der alle er kørt til tjek på skadestuen. Manden i den anden bil var uskadt, men blev efterfølgende taget med på stationen, da patruljen mistænkte manden for at være påvirket af spiritus. Vagtchefen oplyser, at politiet har forladt uheldet, og at der er ryddet op.